CELEX: 32020D1722
Language: sk
Date: 2020-11-16 00:00:00
Title: Rozhodnutie Komisie (EÚ) 2020/1722 zo 16. novembra 2020 o množstve kvót pre celú Úniu, ktoré sa majú vydať v rámci systému EÚ na obchodovanie s emisiami na rok 2021 [oznámené pod číslom C(2020) 7704] (Text s významom pre EHP)

18.11.2020   
               
               
                  SK
               
               
                  Úradný vestník Európskej únie
               
               
                  L 386/26
               
            
         ROZHODNUTIE KOMISIE (EÚ) 2020/1722
         zo 16. novembra 2020
         o množstve kvót pre celú Úniu, ktoré sa majú vydať v rámci systému EÚ na obchodovanie s emisiami na rok 2021
         
            
               [oznámené pod číslom C(2020) 7704]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2003/87/ES z 13. októbra 2003 o vytvorení systému obchodovania s emisnými kvótami skleníkových plynov v Únii, a ktorou sa mení a dopĺňa smernica Rady 96/61/ES (1), a najmä na jej článok 9 a článok 9a,
         keďže:
         
                     (1)
                  
                  
                     Rozhodnutím Komisie 2010/634/EÚ (2) sa stanovilo množstvo kvót pre celú Úniu, ktoré sa mali vydať na obchodovanie formou aukcie alebo na bezodplatné prideľovanie na rok 2013 podľa článku 9 a článku 9a ods. 1 smernice 2003/87/ES. Na zohľadnenie pristúpenia Chorvátska k Únii, rozšírenia systému EÚ na obchodovanie s emisiami (ďalej len „EU ETS“) na štáty EHP-EZVO a novej dostupnosti dodatočných informácií a presnejších údajov sa rozhodnutie 2010/634/EÚ náležite zmenilo rozhodnutím Komisie 2013/448/EÚ (3), pričom sa na rok 2013 stanovilo pre celú Úniu množstvo 2 084 301 856 kvót. Na určenie celkového množstva kvót, ktoré sa majú vydať v kalendárnych rokoch po roku 2013, malo toto množstvo každoročne klesať o lineárny redukčný koeficient 1,74 %.
                  
               
                     (2)
                  
                  
                     Smernicou Európskeho parlamentu a Rady (EÚ) 2018/410 (4) sa smernica 2003/87/ES zmenila, pričom lineárny redukčný koeficient sa od roku 2021 zvýši na 2,2 %, čo predstavuje zníženie o 43 003 515 kvót, ktoré sa majú v Únii každoročne vydať. Množstvo kvót pre celú Úniu na rok 2021 stanovené v tomto rozhodnutí je znížené o túto hodnotu.
                  
               
                     (3)
                  
                  
                     Dňa 1. februára 2020 nadobudla platnosť Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (5) (ďalej len „dohoda o vystúpení“). V zmysle článku 127 dohody o vystúpení sa smernica 2003/87/ES uplatňuje na Spojené kráľovstvo a v Spojenom kráľovstve do 31. decembra 2020, kedy uplynie prechodné obdobie podľa článku 126 dohody o vystúpení. Okrem toho sa od konca prechodného obdobia uplatňuje protokol o Írsku/Severnom Írsku dohody o vystúpení. Podľa článku 9 protokolu o Írsku/Severnom Írsku a podľa prílohy 4 k nemu sa smernica 2003/87/ES naďalej uplatňuje na Spojené kráľovstvo a v Spojenom kráľovstve z hľadiska výroby elektriny v Severnom Írsku. V dôsledku toho podliehajú emisie z výroby elektriny v Severnom Írsku smernici o ETS aj po uplynutí prechodného obdobia.
                  
               
                     (4)
                  
                  
                     Množstvo kvót pre celú Úniu na rok 2021 by sa preto malo vypočítať na základe priemerného ročného množstva kvót vydaných súčasnými členskými štátmi v súlade s ich príslušnými národnými alokačnými plánmi počas rokov 2008 až 2012 (6), ako aj priemerného ročného množstva kvót počas rokov 2008 až 2012 vydaných vzhľadom na zariadenia v Severnom Írsku, ktoré vyrábajú elektrinu. Keďže dotknuté zariadenie v Severnom Írsku vyrábalo v referenčnom období elektrinu aj teplo, priemerné ročné množstvo kvót pridelených v dôsledku výroby elektriny týmto zariadením sa určí odpočítaním emisií z výroby tepla, pričom sa použije referenčná hodnota tepla použitá na určenie množstva kvót pridelených bezodplatne.
                  
               
                     (5)
                  
                  
                     Okrem toho podľa článku 9a smernice 2003/87/ES, a najmä jeho odsekov 1 a 4, by množstvo kvót pre celú Úniu na rok 2021 malo zohľadňovať najnovšie vedecké údaje o potenciáli skleníkových plynov z hľadiska globálneho otepľovania, ako aj vylúčenie malých zariadení Chorvátska, Francúzska, Nemecka, Talianska, Slovinska, Španielska, Portugalska a Islandu z EU ETS podľa článku 27 smernice 2003/87/ES.
                  
               
                     (6)
                  
                  
                     Na tomto základe by množstvo kvót pre celú Úniu uvedené v článku 9 smernice 2003/87/ES malo na rok 2021 predstavovať hodnotu 1 571 583 007,
                  
               PRIJALA TOTO ROZHODNUTIE:
         
            Článok 1
            Množstvo kvót pre celú Úniu uvedené v článku 9 smernice 2003/87/ES predstavuje na rok 2021 hodnotu 1 571 583 007.
         
         
            Článok 2
            Toto rozhodnutie je určené členským štátom.
         
         
            V Bruseli 16. novembra 2020
            
               
                  Za Komisiu
               
               Frans TIMMERMANS
               
                  výkonný podpredseda
               
            
         
         
            (1)  Ú. v. EÚ L 275, 25.10.2003, s. 32.
         
            (2)  Rozhodnutie Komisie 2010/634/EÚ z 22. októbra 2010, ktorým sa upravuje množstvo kvót pre celú Úniu, ktoré sa majú vydať v rámci systému Únie na rok 2013, a ktorým sa zrušuje rozhodnutie 2010/384/EÚ (Ú. v. EÚ L 279, 23.10.2010, s. 34).
         
            (3)  Rozhodnutie Komisie 2013/448/EÚ z 5. septembra 2013 o vnútroštátnych vykonávacích opatreniach na prechodné bezodplatné pridelenie emisných kvót skleníkových plynov v súlade s článkom 11 ods. 3 smernice Európskeho parlamentu a Rady 2003/87/ES (Ú. v. EÚ L 240, 7.9.2013, s. 27).
         
            (4)  Smernica Európskeho parlamentu a Rady (EÚ) 2018/410 zo 14. marca 2018, ktorou sa mení smernica 2003/87/ES s cieľom zlepšiť nákladovo efektívne znižovanie emisií a investície do nízkouhlíkových technológií a rozhodnutie (EÚ) 2015/1814 (Ú. v. EÚ L 76, 19.3.2018, s. 3).
         
            (5)  Dohoda o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 29, 31.1.2020, s. 7 – 187).
         
            (6)  Keďže Chorvátsko pristúpilo k Únii 1. júla 2013, množstvo kvót pre celú Úniu sa vypočítalo vzhľadom na Chorvátsko podľa bodu 8 prílohy III k aktu o podmienkach pristúpenia Chorvátskej republiky a o úpravách Zmluvy o Európskej únii, Zmluvy o fungovaní Európskej únie a Zmluvy o založení Európskeho spoločenstva pre atómovú energiu (Ú. v. EÚ L 112, 24.4.2012, s. 21).